U-I-330/94
Natisni
Opravilna št.:
U-I-330/94
Datum odločitve:
2. 2. 1995
Objavljeno:
OdlUS IV, 7
ECLI:
ECLI:SI:USRS:1995:U.I.330.94
Akt:
Zakon o kazenskem postopku (Ur. list RS, št. 63/94) (ZKP), 177. čl.
Izrek:
Pobuda za začetek postopka za oceno ustavnosti 177. člena Zakona o kazenskem postopku se zavrže.
Evidenčni stavek:
Pobudnik ne izkazuje pravnega interesa z navedbami, da zakon zanj kot za državljana Republike Sloevnije velja in se zato utegne kdaj v bodočnosti zanj tudi uporabiti, ker samo zaradi tega izpodbijana določba še ne posega neposredno v pravice pobudnika oziroma v njegov pravni položaj.
Geslo:
Ocena skladnosti zakona z mednarodno konvencijo (Evropska konvencija o varstvu človekovih pravic in temeljnih svoboščin, 6. čl.).
Izkazani pravni interes kot procesni pogoj za začetek postopka pred ustavnim sodiščem na podlagi pobude.
Pristojnost izvenobravnavanega senata za odločanje o izvedbi preiskovalnih dejanj.
Pravna podlaga:
Zakon o Ustavnem sodišču (ZUstS), 24. čl. in 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ervin Dokič, Piran
Datum vloge:
14. 12. 1994
Vrsta odločitve:
sklep
Vrsta rešitve:
zavrženje
Dokument:
US17322
Dokument v PDF obliki:
U-I-330-94.pdf
113 KB
Prenesite datoteko
U-I-330/94
2.2.1995
S K L E P
Ustavno sodišče je v postopku za preizkus pobude Ervina Dokiča iz Pirana na seji dne 2.2.1995
s k l e n i l o:
Pobuda za začetek postopka za oceno ustavnosti 177. člena Zakona o kazenskem postopku (Uradni list RS, št. 63/94) se zavrže.
O b r a z l o ž i t e v
Po mnenju pobudnika je izpodbijana ureditev, s katero je določeno, da odloči izvenobravnavni senat sodišča o tem, ali se opravi posamezno preiskovalno dejanje, če se preiskovalni sodnik ne strinja s predlogom strank, v neskladju s točko d) tretjega odstavka 6. člena Konvencije o varstvu človekovih pravic in temeljnih svoboščin (Uradni list RS, Mednarodne pogodbe, št. 7/94). Pobudnik predlaga Ustavnemu sodišču, da pobudo sprejme in izpodbijano določbo razveljavi. Svoj pravni interes za začetek postopka utemeljuje s tem, da bi se Zakon zanj lahko uporabil že na podlagi samega dejstva, da je državljan Republike Slovenije.
V skladu z določbo 24. člena Zakona o Ustavnem sodišču (Uradni list RS, št. 15/94 - v nadaljnjem besedilu: ZUstS) lahko da pisno pobudo za začetek postopka vsakdo, če izkaže svoj pravni interes. Le-ta pa je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj.
Pobudnik z navedbami, da je pravni interes podan že z njegovim osebnim statusom državljana, ne izkazuje, da izpodbijana določba neposredno posega v njegove pravice oziroma pravni položaj, saj bi ob takšnem stališču imeli vsi državljani pravni interes za izpodbijanje vseh zakonskih določb, ker se le-te utegnejo enkrat v bodočnosti uporabiti tudi zanje. Zato je bilo treba pobudo, da se oceni skladnost izpodbijane določbe z ratificirano mednarodno pogodbo, zavreči.
Ustavno sodišče je ta sklep sprejelo na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen in dr. Lojze Ude. Sklep je sprejelo soglasno.
P r e d s e d n i k
dr. Tone Jerovšek